Studija Probir na slabovidnost kod predškolske djece u Zagrebu: testiranje oštrine vida na blizinu i daljinu povećava dijagnostičku točnost probira na slabovidnost

**Cilj** Predstaviti i ocijeniti novi protokol probira na slabovidnost kod predškolske djece.

**Postupci** U sklopu studije Probir na slabovidnost kod predškolske djece u Zagrebu (ZAPS), između rujna 2011. i lipnja 2014. proveli smo probir na slabovidnost testiranjem oštrine vida na blizinu i daljinu među 15648 djece u dobi od 48-54 mjeseca koja pohađaju dječje vrtiće u Gradu Zagrebu koristeći linijski Lea Symbols test. Ako je oštrina vida bilo kojeg oka bila >0,1 logMAR, dijete je ponovno testirano. Ako nije prošlo ponovno testiranje, dijete je upućeno na Kliniku za očne bolesti na sveobuhvatan pregled očiju.

**Rezultati** 78,04% djece zadovoljilo je probirni test. Procijenjena prevalencija slabovidnosti bila je 8,08%. Protokol studije imao je mogućnost testiranja 99,19%, osjetljivost 100,00% te specifičnost 96,68%.

**Zaključak** Studija ZAPS koristila je najdiskriminativniji test oštrine vida s linijskim optotipovima jer oni ne daju prenisku procjenu prevalencije slabovidnosti. Procijenjena prevalencija slabovidnosti bila je znatno viša nego u drugim istraživanjima. Koliko je nama poznato, ZAPS studija postigla je najvišu osjetljivost i specifičnost u ocjeni dijagnostičke točnosti probirnih testova oštrine vida. Uz razinu prolaznosti od ≤0,1 logMAR za četverogodišnju djecu, koristeći linijske Lea simbole nismo previdjeli nijedan slučaj slabovidnosti, što ukazuje na to da probir na slabovidnost treba uključivati kako testiranje na blizinu tako i testiranje na daljinu.